b'\n_START_ARTICLE_\nKapela Marije Vnebovzete, Murski \xc4\x8crnci\n_START_SECTION_\nZgodovina in opis\n_START_PARAGRAPH_\nZidava kapele v Murskih \xc4\x8crncih se je pri\xc4\x8dela v drugi polovici leta 1896. Z deli so kon\xc4\x8dali do sredine leta 1897. 15. avgusta 1897 je bila va\xc5\xa1ka kapela tudi posve\xc4\x8dena in predana svojemu namenu. Od takrat je vsako leto v vasi tudi pro\xc5\xa1\xc4\x8denje, ki se obhaja ob prazniku ali godu zavetnika cerkve oz. kapele. Tako je v Murskih \xc4\x8crncih pro\xc5\xa1\xc4\x8denje v prekmur\xc5\xa1\xc4\x8dini na Velko me\xc5\xa1o (Velika ma\xc5\xa1a), ki je tam udoma\xc4\x8dena beseda za Marijino vnebovzetje._NEWLINE_Pobudo za izgradnjo va\xc5\xa1ke kapelice so dali va\xc5\xa1\xc4\x8dani Murskih \xc4\x8crncev predvsem zaradi oddaljenosti od \xc5\xbeupnijske cerkve v Murski Soboti in tudi zato, da se lahko ob\xc4\x8dasno opravi ma\xc5\xa1a za bolne in starej\xc5\xa1e v doma\xc4\x8di vasi. Takratni \xc5\xbeupan vasi Jo\xc5\xbeef Granfol je pobudo prenesel na cerkvene oblasti. Povezal se je tudi z znanim gradbenim mojstrom Jo\xc5\xbeefom Stranj\xc5\xa1akom iz Rihtarovcev, ki je 22. februarja 1896 izdelal na\xc4\x8drt za kapelo._NEWLINE_Kljub te\xc5\xbeavam, ki so spremljale gradnjo kapele, je bila dokon\xc4\x8dana julija 1897, ko je bil v zvonik name\xc5\xa1\xc4\x8den \xc5\xa1e 147-kilogramski zvon. Izdelala ga je delavnica Sinovi Frigyesa Seltenhoferja iz \xc5\xa0oprona. Leta 1915 so zvon zaplenili za vojne potrebe prve svetovne vojne. Kapela je bila brez zvona do leta 1921, ko je bil novi kupljen pri gra\xc5\xa1kem podjetju._NEWLINE_Notranjost kapele je razdeljena na zvonik, osrednji del, ladjo in apsido._NEWLINE_Ve\xc4\x8dja obnovitvena dela na kapeli so bila opravljena leta 1961, ko je bilo zamenjano celotno ostre\xc5\xa1je, prenovljena fasada, prebarvan zvonik in prepleskana notranjost. Zaradi ve\xc4\x8dkratnih poplav potoka Moko\xc5\xa1 so leta 1975 obnovili temelje kapele, prepleskali notranjost in postavili nov oltar. V letu 1988 so uredili zvonjenje na elektri\xc4\x8dni pogon. Leta 1993 je bila urejena okolica kapele, obnovljena fasada in urejen zvonik._NEWLINE_V letu 1997 so praznovali 100-letnico kapele. Sve\xc4\x8dano ma\xc5\xa1o je daroval Jo\xc5\xbeef Smej, mariborski pomo\xc5\xbeni \xc5\xa1kof. Sodelovala sta tudi murskosobo\xc5\xa1ki \xc5\xbeupnik Martin Horvat in duhovnik evangeli\xc4\x8danske cerkve Leon Novak._NEWLINE_Kapela stoji v centru vasi, na nekdanji va\xc5\xa1ki gmajni. Neogotsko kapelo z zvonikom in za\xc5\xa1iljenimi okenskimi odprtinami \xc4\x8dlenijo neobaro\xc4\x8dni pilastri, ki nosijo podstre\xc5\xa1ni venec. V notranjosti je lesen oltar.'